*Specialiųjų pirkimo sąlygų priedas „Techninė specifikacija“*

**OFICIALIOSIOS STATISTIKOS POSISTEMIO ARCHITEKTŪROS TOBULINIMO PASLAUGŲ (II ETAPAS) TECHNINĖ** **SPECIFIKACIJA**

# BENDRA informacija

1. Valstybės duomenų agentūra (toliau – VDA) numato įsigyti Valstybės duomenų valdysenos informacinės sistemos Oficialiosios statistikos (toliau – VDVIS OS) posistemio architektūros tobulinimo paslaugas. VDVIS OS posistemio architektūros tobulinimo pirmojo etapo metu VDVIS OS posistemis buvo įdiegtas **OpenShift** platformoje. Antrajame etape planuojama pritaikyti šią informacinę sistemą **OpenShift** platformos teikiamoms galimybėms, siekiant efektyviau išnaudoti jos funkcionalumus ir užtikrinti VDVIS OS posistemio lankstumą bei našumą. VDVIS OS posistemio architektūros tobulinimo paslaugos apims **Integruotos duomenų saugyklos (toliau – IDS) ir Elektroninio statistinių verslo duomenų parengimo ir perdavimo sistemos (toliau – e. Statistika)** (toliau kartu – IS) architektūros tobulinimo veiklas, kurios detaliai aprašytos šioje techninėje specifikacijoje (toliau – techninė specifikacija).
2. Pagrindinė IDS funkcija – rinkti, kaupti ir apdoroti statistinius duomenis ir metaduomenis.
   1. IDS sudaro šie funkciniai moduliai:
      1. statistinės informacijos poreikio nustatymas: informacijos poreikio nustatymas, informacijos poreikio patvirtinimas, tikslų nustatymas ir sąvokų identifikavimas, duomenų prieinamumo nustatymas, veiklos atvejo parengimas;
      2. statistinio tyrimo ir jo rezultatų projektavimas: statistinių tyrimų tvarkymas, statistinių tyrimų projektų tvarkymas, statistinių tyrimų ciklų tvarkymas ir vykdymas, VTL taisyklių kūrimas ir redagavimas;
      3. rezultatų projektavimas: pateikčių tvarkymas, pateikčių specifikacijų tvarkymas;
      4. kintamųjų aprašymų projektavimas: sričių tvarkymas, kintamųjų tvarkymas, kategorijų rinkinių tvarkymas, statistinių klasifikatorių tvarkymas;
      5. duomenų rinkimo projektavimas: duomenų struktūrų tvarkymas, metaduomenų struktūrų tvarkymas, duomenų teikimo sutarčių tvarkymas, duomenų mainų formatų tvarkymas;
      6. populiacijos projektavimas: tiriamųjų visumų, populiacijų, ir imčių tvarkymas, stebėjimo vienetų tvarkymas, stebėjimo vienetų importavimas / eksportavimas;
      7. veiklos funkcijų ir procesų projektavimas: veiklos funkcijų tvarkymas, veiklos procesų modelių tvarkymas;
      8. duomenų rinkinių tvarkymas: duomenų rinkinių importavimas / eksportavimas, paieška duomenų rinkiniuose, duomenų rinkinių peržiūra, metaduomenų rinkinių tvarkymas, užduočių valdymas;
      9. klausimynų rengimas: klausimynų projektavimas, tvarkymas ir testavimas, klausimų šablonų ir kitų metaduomenų, kurie būtų naudojami rengiant klausimynus, kūrimas ir tvarkymas, duomenų tikrinimo taisyklių formavimas ir valdymas;
      10. kokybės rodiklių tvarkymas: statistinės informacijos ir veiklos procesų kokybės rodiklių fiksavimas ir tvarkymas, kokybės rodiklių ataskaitų formavimas, derinimas bei versijavimas;
      11. užduočių valdymas: užduoties sukūrimas, priskyrimas, atlikimo terminų nustatymas, atšaukimas;
      12. administravimas: sisteminių užduočių paieška ir peržiūra, naudotojų administravimas, naudotojų grupių administravimas, sistemos parametrų administravimas, audito žurnalo paieška ir peržiūra, ataskaitų šablonų tvarkymas.
3. Pagrindinė e. Statistikos funkcija – statistinių duomenų iš ūkio subjektų surinkimas, parengimas ir perdavimas.
   1. e. Statistiką sudaro šie moduliai:
      1. e. Statistikos vidinis portalas: darbuotojų ir respondentų ir jų atstovų paskyrų administravimas, sisteminių ir naudotojo pranešimų siuntimas, teiktinų statistinių ataskaitų administravimas bei priėmimo užtikrinimas, priskyrimas atsakingiems darbuotojams, atsiskaitymo bei klaidų stebėsena, ataskaitų apie atsiskaitymą formavimas;
      2. e. Statistikos išorinis portalas: respondentų atstovų paskyrų administravimas, statistinių ataskaitų administravimas, statistinių ataskaitų pildymas, peržiūra, tikslinimas portale (angl. *online*), įvedamų duomenų, pildant ataskaitas, patikra, užpildytų statistinių ataskaitų, parengtų išorinėse sistemose, įkėlimas į portalą ir proceso valdymas, įkeltų statistinių ataskaitų peržiūra, tikslinimas, patvirtinimas portale, gautų pranešimų bei lyginamosios statistikos peržiūra.
4. IS realizuota OpenShift konteinerių orkestravimo platformoje laikantis mikroservisų architektūros principų, kurie užtikrina aiškų komponentų atskyrimą, t. y. kiekvienas sistemos komponentas veikia atskiruose procesuose (Kubernetes konteineriuose) ir tarpusavyje bendrauja naudodami standartinius mechanizmus (per RESTful API).
5. IS taip pat laikomasi daugiasluoksnės (angl. N-Layer) architektūros principų, t. y. sistemos realizacija, kai naudotojo sąsaja, veiklos logika ir duomenų saugojimas bei prieiga yra skirtinguose sluoksniuose.
6. A picture containing chart

   Description automatically generatedIS loginių sluoksnių schema pavaizduota 1 paveiksle:

*1 pav.*

1. Pagrindinės IS realizacijai panaudotos technologijos aprašytos 1 lentelėje.

1 lentelė

|  |  |
| --- | --- |
| **Sluoksnis / modulis** | **Realizavimui naudojamos technologijos** |
| IDS vidinis portalas | Naudotojo sąsajos elementai realizuoti naudojantis AngularJS 1.7 programinio karkaso pagrindu. Karkasas skirtas interneto puslapių kūrimui apjungiant HTML, CSS ir JavaScript naudotojo naršyklės pusėje. AngularJS suteikia galimybę realizuoti MVC (angl. *Model-View-Controller*) architektūros principus kliento pusėje. AngularJS karkaso priemonėmis kuriama naudotojo sąsaja yra prieinama standartinės interneto naršyklės terpėje. |
| HTTP serveris | nginx 1.x – tai lengvasvoris HTTP serveris, atsakingas už užklausų perdavimą į integracinio API (angl. *API Gateway*) konteinerį. |
| Veiklos logikos sluoksnis | Java programinės įrangos kūrimo karkasas – Spring Framework 5.3.x |
| Objektinio – reliacinio susiejimo karkasas – Hibernate 5.3.x |
| Autorizacijos modulis  Identifikavimo modulis | Realizacijai naudojamas Spring Security karkaso OAuth2 modelis. |
| Duomenų mainų modulis | Integracinis karkasas – Spring integration 5.3.x |
| Procesų modulis | Activiti BPM 7.x |
| BPM procesų modeliavimo komponentas | bpmn-js 7.x |
| Ataskaitų ir dokumentų generavimo modulis | Ataskaitų ir dokumentų generavimui naudojami Jaspersoft Community atvirojo kodo ataskaitų rengimo įrankiai |
| Dokumentinio tipo DB | Elasticsearch 8.11.x – duomenų indeksavimo, saugojimo ir paieškos programinė įranga. Tai plečiamas daugiafunkcis pilnatekstės (ang. *Full-text*) paieškos įrankis naudojamas per HTTP žiniatinklio sąsaja. |
| Servisų registras | Consul 1.x – atvirojo kodo servisų registras turintis HTTP sąsają, leidžiančia servisams užsiregistruoti registre ir tuo pačiu rasti (angl. *discover*) kitus veikiančius servisus. |
| Reliacinė DB | PostgreSQL 15.x |
| Duomenų perdavimo iš IDS į e. Statistiką komponentas | RabbitMQ - yra atvirojo kodo pranešimų brokeris, palaikantis AMQP, STOMP ir kitas komunikacijos technologijas. |
| e. Statistikos išorinis ir vidinis portalai | Naudojamas Docker konteineris, kuriame yra Ubuntu OS, .Net programavimo kalba (.Net Core), Web technologijos užtikrinančios portalo veikimą šiuolaikinėse interneto naršyklėse, papildomai naudojamas Orbeon aplikacijos servisas. |
| Formų kūrimas ir pildymas (Orbeon) | Orbeon Forms – WEB formų kūrimo programinė įranga |

# Perkamų paslaugų tikslas ir apimtis

1. IS modifikavimo paslaugų tikslas – pagal atskirus užsakymus realizuoti naujus arba modifikuoti esamus IS funkcionalumus ar programinius komponentus.
2. Tiekėjas IS modifikavimo paslaugas turi teikti 12 mėnesių nuo sutarties įsigaliojimo dienos.
3. Preliminarus perkamų IS modifikavimo paslaugų kiekis yra 1600 valandų. IS modifikavimo paslaugos bus užsakomos atsižvelgiant į Užsakovo poreikius. Užsakovas neįsipareigoja užsakyti visą nurodytą valandų kiekį.
4. IS modifikavimo paslaugos gali apimti (neapsiribojant) šiuos išvardintus darbus:
   1. Modifikuoti *Orbeon* ataskaitų naudojamas duomenų užklausų paslaugas (angl. *services*) taip, kad duomenys reikalingi daliniam statistinių ataskaitų pildymui būtų paimami iš *Elasticsearch* duomenų bazės, atsisakant duomenų dubliavimo *Postgres* duomenų bazėje.
   2. Atlikti *OpenShift* platformos būklės patikrinimų (angl. *health checks*) analizę ir, esant poreikiui, sukonfigūruoti būklės patikrinimus (angl. *health checks*) visiems diegimams (angl. *deployments*).
   3. Nustatyti, kurie sistemos darbiniai moduliai (angl. *pods*) turėtų turėti galimybę automatiškai didinti resursus (angl. *scaling*) ir sukonfigūruoti horizontalų darbinių modulių automatinį resursų didinimą (angl. *horizontal pod autoscaler*). Foniniams darbams, kurie vyksta asinchroniškai, atlikti analizę ir įgyvendinti automatinį resursų didinimą (angl. *autoscaling*).
   4. Pritaikyti *Kubernetes* funkcionalumą *Orbeon* resursų automatiniam didinimui (angl. *instance* *autoscaling*).
   5. Atlikti analizę ir įgyvendinti *OpenShift* žurnalų rinkimo sprendimą (angl. *OpenShift logging*).
   6. Nustatyti kiekvieno diegimo (angl. *deployment*) procesoriaus (angl. *CPU*) poreikį ir ribas (angl. *requests and limits*). Atlikti sistemos apkrovos testavimus su skirtingu naudotojų kiekiu ir sukonfigūruoti sistemos dalių resursų kvotas (angl. *resource quotas*).
   7. Sukonfigūruoti tinklo politiką (angl. *network policy*), kad tinklo srautas tarp darbinio modulio (angl. *pod*) skirtinguose vardų erdvėse (angl. *namespaces*) būtų ribojamas.
   8. Sukonfigūruoti sistemos automatizuotą diegimą (angl. *automated deployment*) taip, kad jį galėtų vykdyti VDA IT specialistai.
   9. Išnagrinėti galimybę ir įgyvendinti duomenų bazės iškėlimą iš *OpenShift* platformos.
   10. Įgyvendinti slaptažodžių ir kitų jautrių duomenų (angl. *secrets*) valdymo sprendimą. Papildomai įdiegti slaptažodžių valdymo sistemą, pavyzdžiui, „Vault“.
   11. Suprojektuoti ir įgyvendinti *Orbeon* šablonų ir e.statistikos atvaizdavimo architektūros pakeitimą, leidžiantį sudaryti ataskaitą iš kelių skirtingų šablonų.
   12. *Orbeon* šablonuose paslaugų (angl. *services*) pavadinimus pakeisti loginiais vardais, kurių reikšmes būtų galima konfigūruoti.

# Reikalavimai modifikavimo paslaugoms

1. IS modifikavimo paslaugos turi būti teikiamos, vadovaujantis 2 lentelėje aprašytu procesu.

2 lentelė

| **Nr.** | **Etapas** | **Trukmė** | **Rezultatas** |
| --- | --- | --- | --- |
|  | Užsakymo pateikimas | - | Užsakovas savo valdomoje projektų valdymo sistemoje Jira (toliau – Jira sistema) pateikia užsakymą. Užsakyme aprašomas norimas naujas funkcionalumas, funkcionalumo pakeitimai, IS architektūros pakeitimai ar kitokie modifikavimo poreikiai, bendrai apibrėžiant jų apimtį bei tikslus. |
|  | Preliminari užsakymo analizė | 5 darbo dienos nuo užsakymo pateikimo arba su Užsakovu suderintu terminu | Tiekėjas atlieka preliminarų darbo sąnaudų vertinimą darbo laiku[[1]](#footnote-1), pateikia galimų įgyvendinimo kalendorinių terminų vertinimą, būtinų veiklų sąrašą.  Užsakovas derina su Tiekėju užsakymo reikalavimus. |
|  | Užsakymo tvirtinimas | 5 darbo dienos nuo preliminarios analizės rezultatų pateikimo | Tiekėjas su Užsakovu el. paštu ar Jira sistemoje suderina preliminariosios analizės rezultatus, darbų sąmatą, darbų atlikimo terminą arba grafiką. |
|  | Užsakymo įgyvendinimas | Priklauso nuo suderintų ir patvirtintų terminų.  Užsakymo arba jo atskirų dalių įgyvendinimas gali užtrukti kelias iteracijas, pristatant tarpinius rezultatus.  Skirtingų užsakymų arba jų dalių įgyvendinimas gali būti tų pačių iteracijų dalis. | Tiekėjas atlieka detaliąją analizę ir tikslina reikalavimus, techninio įgyvendinimo viziją, darbų sąmatos ir/arba kalendorinių terminų pakeitimus;  Užsakovas suderina arba atmeta reikalavimų patikslinimus ir/arba galimus reikalavimų pakeitimus, darbų sąmatos ir/arba kalendorinių terminų pakeitimus;  Tiekėjas įgyvendina reikalavimus ir testuoja Tiekėjo aplinkoje;  Tiekėjas diegia tarpinius ir/arba galutinius užsakymo rezultatus Užsakovo testinėje aplinkoje;  Užsakovas testuoja tarpinius ir/arba galutinius užsakymo rezultatus testinėje aplinkoje;  Tiekėjas pašalina aptiktus testavimo metu sutrikimus, klaidas, neatitikimus reikalavimams;  Esant poreikiui, Tiekėjas organizuoja Užsakovo atstovų mokymus Užsakovo patalpose arba nuotoliniu būdu. |
|  | Užsakymo diegimas | Priklauso nuo suderintų ir patvirtintų terminų | Tiekėjas diegia galutinius užsakymo rezultatus Užsakovo testinėje ir gamybinėje aplinkoje. |
|  | Rezultatų priėmimas | Ne vėliau kaip per 5 darbo dienas po užsakymo rezultatų įdiegimo | Užsakovas Jira sistemoje pažymi, kad užsakymas yra įvykdytas. Užsakymui realizuoti sunaudotų valandų kiekis įrašomas į Paslaugų priėmimo-perdavimo aktą. |

1. Už suteiktas paslaugas atsiskaitoma kas 3 mėnesius už pilnai veikiantį rezultatą, Tiekėjui pateikus priėmimo perdavimo aktą bei sąskaitą faktūrą.
2. Naujai sukurtiems ar modifikuotiems IS funkcionalumams turi būti suteikiama 12 mėnesių kokybės garantija nuo Paslaugų priėmimo-perdavimo akto pasirašymo dienos.
3. Bendrieji reikalavimai kokybės garantijai (garantinei priežiūrai) užtikrinti:
   1. garantinės priežiūros teikimo laikas – Užsakovo darbo laiku;
   2. Reakcijos laikas – ne ilgiau nei per 2 val. nuo pranešimo apie incidentą gavimo;
   3. Spendimo laikas incidentams – ne ilgiau nei 8 val. nuo pranešimo apie incidentą fiksavimo. Jei pranešime aprašyto incidento neįmanoma pašalinti per 8 valandas, Tiekėjas pateikia Užsakovo atsakingam asmeniui incidento neišsprendimo priežastį, o incidento sprendimo grafiką raštu (el. paštas, Jira sistema) suderina su Užsakovo atsakingu asmeniu ne vėliau kaip per 8 (aštuonias) darbo valandas nuo incidento sprendimo pradžios. Tiekėjas incidento sprendimą turi atlikti per įmanomai trumpiausią laikotarpį;
   4. Pagalbos tarnybos sistema (Service Desk) – Tiekėjas garantinės priežiūros incidentų sprendimo valdymui turi naudoti Užsakovo Jira sistemą.

# BENDRI Reikalavimai

1. Visi sprendimai, susiję su IS architektūriniais pokyčiais, turi būti suderinti su Užsakovu.
2. Atlikdamas sudėtingus modifikavimus Tiekėjas turi atlikti funkcinį ir apkrovos testavimą ir pateikti testavimo rezultatų ataskaitą.
3. Diegimai į testinę ir gamybinę aplinkas turi būti atliekami automatizuotu būdu iš atnaujinto IS išeities kodo (angl. *Source code*), esančio Užsakovo versijų kontrolės sistemoje GIT. Nesant tokių, jie turi būti sukurti.
4. Atlikus diegimus turi būti pašalinti nenaudojami ar pertekliniai artefaktai (moduliai, komponentai, servisai ir t.t.).
5. Įdiegus užsakymo rezultatus (įdiegimo data laikoma Jira sistemoje registruoto užsakymo kreipinio uždarymo data), dėl kurių pasikeičia IS funkcionalumas, komponentų diegimo tvarka ar eiliškumas, Tiekėjas teikdamas Paslaugų priėmimo-perdavimo aktą paruošia ir perduoda Užsakovui šiuos dokumentus:
   1. **esant IS architektūriniams pokyčiams** – sukurtą ir/ar atnaujintą sprendimo architektūros dokumentaciją. Joje turi būti pateikta:
      1. loginė sistemos architektūros schema – nurodoma aukšto lygio sistemos architektūra, posistemiai, sluoksniai, sąsajos;
      2. komponentų diagrama (angl. *component diagram*) – aprašoma sistemos komponentų struktūra ir jų tarpusavio ryšiai;
      3. diegimo diagrama (angl. *deployment diagram*) – aprašomi infrastruktūriniai elementai, jų konfigūracija, priklausomybės ir sistemos sukurti artefaktai;
      4. technologinė sąranka (angl. *technological stack*) – pateikiami sprendimo technologiniai aspektai – programavimo kalbos ir karkasai (angl. *frameworks*);
   2. **esant IS funkcionalumo pokyčiams**:
      1. atnaujintą analizės ir projektavimo specifikaciją, jei įdiegtas naujas ar pasikeitė esamas funkcionalumas. Specifikacijoje pagal poreikį aprašomas detalus funkcinis modelis (panaudos atvejai), procesų modelis (procesų schemos), duomenų modelis (esybių aprašymai), ekraninių formų vaizdai;
      2. atnaujintą IS naudotojų instrukciją, papildytą naujai sukurto ar modifikuoto IS funkcionalumo aprašymais;
   3. **esant komponentų diegimo tvarkos ar eiliškumo pokyčiams** – modifikuotos IS diegimo paketus, naujas bei atnaujintas IS diegimo instrukcijas.
6. Tiekėjui bus suteikta prieiga prie Užsakovo Jira sistemos, kurioje Užsakovas ir (arba) Tiekėjas galės registruoti, redaguoti ar peržiūrėti užsakymus ir (arba) garantinės priežiūros kreipinius.
7. Konsultacijos telefonu ir el. paštu turi būti teikiamos Užsakovo darbo laiku. Tiekėjas konsultacijas teiks tik Užsakovo atsakingiems asmenims.
8. Tiekėjas IS modifikavimo paslaugas teikia naudodamas Užsakovo informacinių technologijų infrastruktūrą. Užsakovas IS modifikavimo paslaugoms teikti Tiekėjui gali suteikti nuotolinio prisijungimo prie IS (gamybinės ir testinės aplinkų) galimybę arba patekti į Užsakovo patalpas adresu Gedimino pr. 29, Vilnius. Tiekėjo nuotolinė prieiga prie Užsakovo valdomos informacinės sistemos bus ribojama pagal būtinumo principą. Prieigos bus blokuojamos, o prisijungimai suteikiami ribotam laikui ir tik esant būtinybei atlikti konkrečius darbus. Prireikus atlikti informacinės sistemos modifikavimo darbus, prieiga turi būti užsakoma, ne vėliau kaip 24 val. iki numatomų atlikti darbų pradžios pateikiant prašymą el. paštu [IT.pagalba@stat.gov.lt](mailto:IT.pagalba@stat.gov.lt) bei nurodant numatomus atlikti darbus, jų apimtį ir trukmę, darbų vykdytoją, kuriam reikalinga prieiga. Kilus nenumatytiems kritiniams gedimams, kurių pašalinimui reikalinga skubi pagalba, prieigos prie informacinės sistemos suteikimą inicijuos Valstybės duomenų agentūra.
9. Programinio kodo keitimas, komponentų diegimas, serverio konfigūracijos keitimas ir kitos IS modifikavimo paslaugos gamybinėje aplinkoje, kurių vykdymas sutrikdys ar sustabdys IS funkcionalumą, turi būti atliekamos praėjus ne mažiau kaip 30 min. nuo Užsakovo darbo laiko pabaigos. Prieš tai suderinus su Užsakovu, šios IS modifikavimo paslaugos gali būti atliekamos ir Užsakovo darbo laiku.
10. Tiekėjas turi užtikrinti atitiktį minimaliems organizaciniams ir techniniams kibernetinio saugumo reikalavimams, taikomiems kibernetinio saugumo subjektams, nustatytiems Organizacinių ir techninių kibernetinio saugumo reikalavimų, taikomų kibernetinio saugumo subjektams, apraše, patvirtintame Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“, taip pat LST EN ISO/IEC 27001:2017 standarte, Valstybės duomenų valdysenos informacinės sistemos duomenų saugos nuostatuose, patvirtintuose Lietuvos statistikos departamento generalinio direktoriaus 2021 m. rugpjūčio 27 d. įsakymu Nr. DĮ-202 „Dėl Valstybės duomenų valdysenos informacinės sistemos saugos politiką įgyvendinančių dokumentų patvirtinimo ir Valstybės duomenų valdysenos informacinės sistemos veiklos atkūrimo darbo grupės sudarymo“ ir kituose teisės ir normatyviniuose aktuose nustatytoms pareigoms ir reikalavimams. Tiekėjas privalo laikytis visų šių pareigų ir reikalavimų tiek, kiek tai susiję su teikiamomis paslaugomis, įskaitant bet neapsiribojant dėl atitikties organizaciniams ir techniniams kibernetinio saugumo reikalavimams bei atsakomybės už kibernetinį saugumą, dėl savalaikio ir atitinkančio keliamus reikalavimus kibernetinių incidentų ir sutrikimų šalinimo bei dėl kibernetinių incidentų įrodymų (angl. *forensic data*) išsaugojimo, dėl kitų teisės aktuose nustatytų kibernetinio saugumo priemonių vykdymo.
11. Nacionalinio saugumo reikalavimai:
    1. Paslaugos neturi kelti grėsmės nacionaliniam saugumui vadovaujantis LR Viešųjų pirkimų įstatymo 37 straipsnio 9 dalimi. Perkančioji organizacija yra įrašyta į Saugiojo tinklo naudotojų sąrašą, laikys, kad paslaugos kelia grėsmę nacionaliniam saugumui, kai egzistuoja aplinkybės, nurodytos Viešųjų pirkimų įstatymo 37 straipsnio 9 dalyje.
12. Aplinkos apsaugos (žalieji) kriterijai:
    1. Vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 ,,Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (aktuali redakcija 2022 m. gruodžio 13 d. įsakymas Nr. D1-401) 4 punktu, Pirkimas laikomas žaliuoju, nes tenkina 4.4.3 papunktyje nustatytą sąlygą t. y. perkama tik nematerialaus pobūdžio (intelektinė) paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos. Papildomi aplinkos apsaugos (žalieji) kriterijai nėra nustatomi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Užsakovo darbo laikas – pirmadienį – ketvirtadienį nuo 8 valandos iki 17 valandos, penktadienį – nuo 8 valandos iki 15 valandos 45 minutės. Pietų pertrauka prasideda 12 valandą ir baigiasi 12 valandą 45 minutės. Švenčių dienų išvakarėse darbo laikas sutrumpinamas viena valanda. [↑](#footnote-ref-1)