**Specialiųjų sutarties sąlygų priedas Nr**. **5**

**ASMENS DUOMENŲ TVARKYMO SĄLYGOS**

**I SKYRIUS**

**SĄLYGŲ TIKSLAS**

1. Teikdama Oficialiosios statistikos posistemio architektūros tobulinimo (II etapo) paslaugų pirkimo sutartyje (toliau – Sutartis) numatytas paslaugas, **Įmonės pavadinimas** (toliau – **duomenų tvarkytojas**) tvarkys asmens duomenis **Valstybės duomenų agentūros** (toliau – **duomenų valdytojas**) vardu pagal šias Asmens duomenų tvarkymo sąlygas (toliau – Sąlygos).

2. Sąlygomis įgyvendinami 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) (toliau – Reglamentas (ES) 2016/679) 28 straipsnio 3 dalies reikalavimai, nustatomos duomenų valdytojo ir duomenų tvarkytojo teisės bei pareigos, duomenų valdytojo vardu tvarkant asmens duomenis. Sąlygomis siekiama apsaugoti duomenų subjektų teises, mažinti konkrečią asmens duomenų apsaugos riziką ir užtikrinti duomenų valdytojo ir duomenų tvarkytojo santykių bei atitinkamų teisių ir pareigų aiškumą.

**II SKYRIUS**

**ŠALIŲ ĮSIPAREIGOJIMAI**

3. Duomenų valdytojas:

3.1. įsipareigoja užtikrinti, kad asmens duomenys būtų tvarkomi laikantis Reglamento (ES) 2016/679, kitų asmens duomenų apsaugą ir (ar) tvarkymą reglamentuojančių Europos Sąjungos ar Lietuvos Respublikos teisės aktų ir šių Sąlygų;

3.2. turi teisę ir pareigą priimti sprendimus dėl asmens duomenų tvarkymo tikslų ir priemonių;

3.3. yra atsakingas, įskaitant, bet neapsiribojant, už tai, kad asmens duomenų tvarkymas, kurį duomenų tvarkytojui pavesta atlikti, turėtų teisinį pagrindą.

4. Duomenų tvarkytojas įsipareigoja:

4.1. tvarkyti asmens duomenis tik pagal duomenų valdytojo pateiktus dokumentais įformintus nurodymus, išskyrus atvejus, kai to reikalaujama pagal Europos Sąjungos ar Lietuvos Respublikos teisės aktus, kurie yra taikomi duomenų tvarkytojui (tokiais atvejais duomenų tvarkytojas informuoja duomenų valdytoją apie šiuos reikalavimus, išskyrus atvejus, kai teisės aktai draudžiama minėtą informaciją pateikti dėl svarbaus viešojo intereso). Tokie nurodymai pateikti Sąlygų 1 ir 2 prieduose. Duomenų valdytojas taip pat gali pateikti tolesnius nurodymus viso asmens duomenų tvarkymo metu, tačiau tokie su Sąlygomis susiję nurodymai visada turi būti pagrįsti dokumentais;

4.2. nedelsiant informuoti duomenų valdytoją, jei duomenų valdytojo nurodymai, duomenų tvarkytojo nuomone, prieštarauja Reglamentui (ES) 2016/679 arba kitiems asmens duomenų apsaugą reglamentuojantiems Europos Sąjungos ar Lietuvos Respublikos teisės aktams;

4.3. tvarkyti su asmens duomenų tvarkymo veikla, vykdoma duomenų valdytojo vardu, susijusius įrašus. Ši pareiga taikoma kiekvienam duomenų tvarkytojui ir, kai taikoma, duomenų tvarkytojo atstovui pagal Reglamento (ES) 2016/679 30 straipsnio 2 dalį.

5. Atsakomybė už duomenų valdytojo nurodymus, prieštaraujančius Reglamentui (ES) 2016/679 arba kitiems asmens duomenų apsaugą reglamentuojantiems Europos Sąjungos ar Lietuvos Respublikos teisės aktams, kuriuos duomenų valdytojas reikalavo vykdyti nepaisant Sąlygų 4.2 papunktyje nustatyta tvarka duomenų tvarkytojo pateiktos duomenų valdytojui informacijos apie duomenų valdytojo pateiktų nurodymų prieštaravimą Reglamentui (ES) 2016/679 arba kitiems asmens duomenų apsaugą reglamentuojantiems Europos Sąjungos ar Lietuvos Respublikos teisės aktams, ir dėl šių duomenų valdytojo nurodymų vykdymo kilusias pasekmes tenka duomenų valdytojui.

6. Šios Sąlygos neatleidžia Šalių nuo kitų pareigų, kurios joms taikomos pagal Reglamentą (ES) 2016/679 ar kitus teisės aktus.

**III SKYRIUS**

**KONFIDENCIALUMAS**

7. Duomenų tvarkytojas prieigą prie duomenų valdytojo vardu tvarkomų asmens duomenų suteikia tik tiems asmenims, kuriems vadovauja duomenų tvarkytojas, ir kurie yra įpareigoti laikytis konfidencialumo arba kuriems taikoma teisinė konfidencialumo pareiga, ir tik tuo atveju, jei jiems būtina su jais susipažinti. Šalys užtikrina, kad:

7.1. Pasikeitus asmenims, kurie tvarko asmens duomenis, jų prieigos teisės prie duomenų valdytojo asmens duomenų panaikinamos ne vėliau nei paskutinę jo užduočių, dėl kurių jiems būtina prieiga prie duomenų valdytojo asmens duomenų, patikėtų tvarkyti duomenų tvarkytojui, dieną, o tuo atveju jei nutrūksta duomenų tvarkytojo darbuotojo darbo santykiai – ne vėliau nei paskutinę jo darbo dieną.

7.2. Asmenų, kuriems suteikta prieiga prie asmens duomenų, sąrašas turi būti periodiškai peržiūrimas ne rečiau kaip kartą kas tris mėnesius. Vadovaujantis šia peržiūra, tokia prieiga prie asmens duomenų panaikinama, jei tokia prieiga nebereikalinga, todėl asmens duomenys nebegalės būti prieinami tiems asmenims.

8. Duomenų tvarkytojas duomenų valdytojo prašymu įrodo, kad asmenims, kuriems vadovauja duomenų tvarkytojas ir kuriems pavesta tvarkyti asmens duomenis, taikoma Sąlygų 7 punkte nurodyta konfidencialumo pareiga. Šie įrodymai duomenų valdytojui teikiami neatlygintinai.

**IV SKYRIUS**

**DUOMENŲ TVARKYMO SAUGUMAS**

9. Vadovaujantis Reglamento (ES) 2016/679 32 straipsniu, duomenų valdytojas ir duomenų tvarkytojas įgyvendina tinkamas technines ir organizacines priemones, kad būtų užtikrintas pavojų atitinkančio lygio saugumas, atsižvelgiant į techninių galimybių išsivystymo lygį, įgyvendinimo sąnaudas bei duomenų tvarkymo pobūdį, aprėptį, kontekstą ir tikslus, taip pat duomenų tvarkymo keliamus įvairios tikimybės ir rimtumo pavojus fizinių asmenų teisėms ir laisvėms.

10. Duomenų valdytojas įvertina fizinių asmenų teisėms ir laisvėms galinčią kilti riziką tvarkant asmens duomenis ir įgyvendina priemones šiai rizikai sumažinti. Priklausomai nuo jų tinkamumo, priemonės gali būti šios:

10.1. asmens duomenų pseudonimizavimas ir (ar) šifravimas;

10.2. galimybė užtikrinti nuolatinį duomenų tvarkymo sistemų ir paslaugų konfidencialumą, vientisumą, prieinamumą ir atsparumą;

10.3. galimybė laiku atkurti prieinamumą ir prieigą prie asmens duomenų, įvykus fiziniam ar techniniam incidentui;

10.4. techninių ir organizacinių priemonių, užtikrinančių duomenų tvarkymo saugumą, reguliaraus testavimo, tikrinimo ir įvertinimo procesas.

11. Pagal Reglamento (ES) 2016/679 32 straipsnį duomenų tvarkytojas, nepriklausomai nuo duomenų valdytojo, taip pat įvertina duomenų tvarkymo riziką, susijusią su asmens duomenų tvarkymo veikla, kuriai atlikti duomenų valdytojas pasitelkė duomenų tvarkytoją, galinčią kilti fizinių asmenų teisėms ir laisvėms, ir įgyvendina priemones šiai rizikai sumažinti. Šiuo tikslu duomenų valdytojas duomenų tvarkytojui pateikia visą informaciją, reikalingą tokiai rizikai nustatyti ir įvertinti.

12. Be to, duomenų tvarkytojas padeda duomenų valdytojui užtikrinti duomenų valdytojo pareigų pagal Reglamento (ES) 2016/679 32 straipsnį vykdymą, teikdamas *inter alia* duomenų valdytojui informaciją apie technines ir organizacines priemones, kurias duomenų tvarkytojas jau įgyvendino pagal Reglamento (ES) 2016/679 32 straipsnį kartu su visa kita informacija, reikalinga duomenų valdytojui įvykdyti duomenų valdytojo pareigas pagal Reglamento (ES) 2016/679 32 straipsnį.

13. Jei, atsižvelgiant į duomenų valdytojo atliktą vertinimą, nustatytai rizikai sumažinti duomenų tvarkytojas turi įgyvendinti papildomas priemones, duomenų valdytojas šias priemones nurodo Sąlygų 2 priede, o duomenų tvarkytojas savo sąskaita turi įgyvendinti papildomas priemones ir tas, kurias jau įgyvendino pagal Reglamento (ES) 2016/679 32 straipsnį. Duomenų tvarkytojas turi duomenų valdytojui suteikti visą informaciją, kuri būtina siekiant įrodyti Sąlygų IV ir X skyriuose nustatytų duomenų tvarkytojo pareigų vykdymą. Ši informacija duomenų valdytojui teikiama neatlygintinai.

**V SKYRIUS**

**KITŲ DUOMENŲ TVARKYTOJŲ PASITELKIMAS**

14. Duomenų tvarkytojas turi laikytis Reglamento (ES) 2016/679 28 straipsnio 2 ir 4 dalyse nurodytus reikalavimus, kad galėtų pasitelkti kitą duomenų tvarkytoją (toliau – pagalbinis duomenų tvarkytojas).

15. Duomenų valdytojas leidžia duomenų tvarkytojui Sąlygų 1 priedo 1 punkte nurodytais tikslais pasitelkti šiame punkte nurodytus pagalbinius duomenų tvarkytojus. Siekiant pasitelkti minėtus pagalbinius duomenų tvarkytojus asmens duomenų tvarkymui kitais tikslais nei tikslai, nustatyti Sąlygų 1 priedo 1 punkte, būtinas rašytinis duomenų valdytojo leidimas.

|  |  |  |  |  |
| --- | --- | --- | --- | --- |
| Eil. Nr. | Pavadinimas, vardas, pavardė | Įmonės kodas / individualios veiklos pažymėjimo numeris arba verslo liudijimo numeris | Buveinės adresas / gyvenamosios vietos adresas | Asmens duomenų tvarkymo aprašymas |
| 1. | Nurodykite pasitelktą pagalbinį duomenų tvarkytoją |  |  |  |
|  |  |  |  |  |
|  |  |  |  |  |

16. Duomenų tvarkytojas pasitelkia pagalbinį duomenų tvarkytoją tik pagal šias Sąlygas gavęs specialų išankstinį duomenų valdytojo leidimą. Duomenų tvarkytojas turi raštu pateikti prašymą dėl specialaus leidimo pasitelkti pagalbinį duomenų tvarkytoją bent jau trisdešimt dienų iki numatomos atitinkamo pagalbinio duomenų tvarkytojo pasitelkimo dienos. Duomenų valdytojas per dvidešimt dienų nuo duomenų tvarkytojo prašymo gavimo dienos raštu praneša duomenų tvarkytojui, ar leidžiama pasitelkti prašyme nurodytą pagalbinį duomenų tvarkytoją.

17. Kai duomenų tvarkytojas konkrečiai duomenų tvarkymo veiklai duomenų valdytojo vardu atlikti pasitelkia pagalbinį duomenų tvarkytoją, sutartimi ar kitu teisės aktu pagal Europos Sąjungos ar Lietuvos Respublikos teisę, tam pagalbiniam duomenų tvarkytojui nustatomos tos pačios duomenų apsaugos prievolės, kaip ir prievolės, nustatytos Sąlygose ar kitame teisės akte, visų pirma prievolė pakankamai užtikrinti, kad tinkamos techninės ir organizacinės priemonės bus įgyvendintos tokiu būdu, kad duomenų tvarkymas atitiktų Sąlygų ir Reglamento (ES) 2016/679 reikalavimus. Prieš pradėdamas tvarkyti asmens duomenis, duomenų tvarkytojas informuoja pagalbinį duomenų tvarkytoją apie tai, kurio duomenų valdytojo asmens duomenų tvarkymui jis yra pasitelkiamas, nurodydamas duomenų valdytojo tapatybę ir kontaktinius duomenis.

18. Sąlygų su pagalbiniu duomenų tvarkytoju kopija ir jos vėlesni pakeitimai, duomenų valdytojo prašymu, pateikiami duomenų valdytojui, tokiu būdu suteikiant duomenų valdytojui galimybę užtikrinti, kad pagalbiniam duomenų tvarkytojui taikomos tos pačios duomenų apsaugos prievolės, kaip yra nustatyta Sąlygose. Duomenų tvarkytojas turi informuoti duomenų valdytoją apie visus netinkamo pagalbinio duomenų tvarkytojo pareigų, nustatytų tokia sutartimi ar kitu teisės aktu, atvejus. Duomenų valdytojui nėra privaloma pateikti asmens duomenų tvarkymo sutarties dėl su verslu susijusių nuostatų, kurios nedaro įtakos su pagalbiniu duomenų tvarkytoju sudarytos sutarties teisinėms asmens duomenų apsaugos sąlygoms.

19. Duomenų tvarkytojas turi susitarti su pagalbiniu duomenų tvarkytoju, jei toks pasitelkiamas, kad duomenų tvarkytojo bankroto atveju, duomenų valdytojas turi teisę tęsti duomenų tvarkymo santykius su duomenų tvarkytojo pasitelktu pagalbiniu duomenų tvarkytoju tiesiogiai ir (arba) teikti tiesioginius nurodymus dėl duomenų tvarkymo, pavyzdžiui, nurodyti pagalbiniam duomenų valdytojui ištrinti arba grąžinti asmens duomenis.

20. Duomenų tvarkytojas yra atsakingas už reikalavimą, kad pagalbinis duomenų tvarkytojas laikytųsi bent tų pareigų, kurios duomenų tvarkytojui taikomos pagal Sąlygas ir Reglamentą (ES) 2016/679. Jei pagalbinis duomenų tvarkytojas nevykdo asmens duomenų apsaugos prievolių, duomenų tvarkytojas išlieka visiškai atsakingas duomenų valdytojui už pagalbinio duomenų tvarkytojo prievolių vykdymą. Tai nedaro įtakos duomenų subjektų teisėms pagal Reglamentą (ES) 2016/679, ypač Reglamento (ES) 2016/679 79 ir 82 straipsniuose numatytoms teisėms, duomenų valdytojo ir duomenų tvarkytojo, įskaitant pagalbinius duomenų tvarkytojus, atžvilgiu.

**VI SKYRIUS**

**DUOMENŲ PERDAVIMAS Į TREČIĄSIAS VALSTYBES ARBA TARPTAUTINĖMS ORGANIZACIJOMS**

21. Duomenų tvarkytojas asmens duomenis gali perduoti į valstybes ne Europos Ekonominės Erdvės teritorijoje (toliau – trečiosios valstybės) ar tarptautinėms organizacijoms tik gavęs duomenų valdytojo dokumentais įformintus nurodymus ir laikantis Reglamento (ES) 2016/679 V skyriaus reikalavimų.

22. Jei asmens duomenis trečiosioms valstybėms ar tarptautinėms organizacijoms reikia perduoti pagal Europos Sąjungos ar Lietuvos Respublikos teisės aktus, kurių turi laikytis duomenų tvarkytojas, nors duomenų valdytojas nedavė nurodymų duomenų tvarkytojui tai atlikti, duomenų tvarkytojas informuoja duomenų valdytoją apie šį teisinį reikalavimą prieš duomenų perdavimą, nebent tas teisės aktas draudžia perduoti tokią informaciją.

23. Duomenų tvarkytojas be duomenų valdytojo dokumentais įformintų nurodymų arba be konkretaus reikalavimo pagal Europos Sąjungos ar Lietuvos Respublikos teisės aktus negali pagal šias Sąlygas:

23.1. perduoti asmens duomenis duomenų valdytojui ar duomenų tvarkytojui trečiojoje valstybėje ar tarptautinėje organizacijoje;

23.2. perduoti asmens duomenų tvarkymą pagalbiniam duomenų tvarkytojui trečiojoje valstybėje;

23.3. leisti, kad asmens duomenis tvarkytų duomenų tvarkytojas trečiojoje valstybėje.

24. Duomenų valdytojo nurodymai ar leidimai dėl asmens duomenų perdavimo į trečiąją valstybę, įskaitant, jei taikoma, asmens duomenų perdavimo į trečiąsias valstybes Reglamento (ES) 2016/679 V skyriuje nustatytus pagrindai, kuriais duomenų valdytojo nurodymai yra grindžiami, pateikiami Sąlygų 2 priede.

25. Šios Sąlygos nėra standartinės duomenų apsaugos sąlygos, apibrėžtos Reglamento (ES) 2016/679 46 straipsnio 2 dalies c ir d punktuose, ir šalys negali remtis Sąlygomis kaip asmens duomenų perdavimo į trečiąsias valstybes ar tarptautinėms organizacijoms pagrindu pagal Reglamento (ES) 2016/679 V skyrių.

**VII SKYRIUS**

**PAGALBA DUOMENŲ VALDYTOJUI**

26. Atsižvelgdamas į duomenų tvarkymo pobūdį, duomenų tvarkytojas, kiek tai įmanoma, padeda duomenų valdytojui tinkamomis techninėmis ir organizacinėmis priemonėmis įvykdyti duomenų valdytojo prievoles atsakyti į prašymus naudotis duomenų subjekto teisėmis, nustatytomis Reglamento (ES) 2016/679 III skyriuje. Tai reiškia, kad duomenų tvarkytojas, kiek tai įmanoma, padeda duomenų valdytojui, kad duomenų valdytojas įgyvendintų:

26.1. teisę būti informuotam renkant asmens duomenis iš duomenų subjekto;

26.2. teisę būti informuotam, kai asmens duomenys yra gauti ne iš duomenų subjekto;

26.3. teisę susipažinti su duomenimis;

26.4. teisę reikalauti ištaisyti duomenis;

26.5. teisę reikalauti ištrinti duomenis („teisę būti pamirštam“);

26.6. teisę apriboti duomenų tvarkymą;

26.7. prievolę pranešti apie asmens duomenų ištaisymą ar ištrynimą arba duomenų tvarkymo apribojimą;

26.8. teisę į duomenų perkeliamumą;

26.9. teisę nesutikti su duomenų tvarkymu;

26.10. teisę, kad nebūtų taikomi sprendimai, pagrįsti vien automatiniu tvarkymu, įskaitant profiliavimą.

27. Be duomenų tvarkytojo prievolės padėti duomenų valdytojui pagal Sąlygų 12 punktą, duomenų tvarkytojas, atsižvelgdamas į tvarkymo pobūdį ir duomenų tvarkytojui prieinamą informaciją, taip pat padeda duomenų valdytojui užtikrinti:

27.1. duomenų valdytojo pareigą nedelsiant ir, jei įmanoma, ne vėliau kaip per 72 valandas po to, kai apie tai sužinojo, pranešti apie asmens duomenų saugumo pažeidimą kompetentingai priežiūros institucijai – Valstybinei duomenų apsaugos inspekcijai, nebent asmens duomenų saugumo pažeidimas neturėtų kelti pavojaus fizinių asmenų teisėms ir laisvėms;

27.2. duomenų valdytojo pareigą nepagrįstai nedelsiant pranešti duomenų subjektui apie asmens duomenų pažeidimą, kai asmens duomenų saugumo pažeidimas gali sukelti didelę riziką fizinių asmenų teisėms ir laisvėms;

27.3. duomenų valdytojo pareigą atlikti numatytų asmens duomenų tvarkymo operacijų poveikio duomenų apsaugai vertinimą, kai asmens duomenų tvarkymo būdas gali sukelti didelę riziką fizinių asmenų teisėms ir laisvėms;

27.4. duomenų valdytojo pareigą konsultuotis su kompetentinga priežiūros institucija *–* Valstybine duomenų apsaugos inspekcija prieš pradedant duomenų tvarkymą, jei poveikio duomenų apsaugos vertinimas rodo, kad duomenų tvarkymas sukeltų didelę riziką, jei duomenų valdytojas nesiimtų priemonių tai rizikai sumažinti.

28. Šalys Sąlygų 2 priede nustato tinkamas technines ir organizacines priemones, kurias turi taikyti duomenų tvarkytojas siekiant padėti duomenų valdytojui įgyvendinti duomenų subjekto teises ir vykdyti Reglamento (ES) 2016/679 33–36 straipsniuose įtvirtintas pareigas. Tai taikoma prievolėms, nurodytoms Sąlygų 27 punkte.

29. Duomenų tvarkytojas teikia pagalbą duomenų valdytojui pagal Sąlygų 12, 26-28 punktus neatlygintinai.

**VIII SKYRIUS**

**PRANEŠIMAS APIE ASMENS DUOMENŲ SAUGUMO PAŽEIDIMĄ**

30. Duomenų tvarkytojas, sužinojęs apie asmens duomenų saugumo pažeidimą, nepagrįstai nedelsdamas apie tai praneša duomenų valdytojui. Duomenų tvarkytojas praneša duomenų valdytojui ne vėliau kaip per dvidešimt keturias valandas po to, kai duomenų tvarkytojas sužinojo apie asmens duomenų saugumo pažeidimą, kad duomenų valdytojas galėtų įvykdyti duomenų valdytojo pareigą pranešti apie asmens duomenų saugumo pažeidimą kompetentingai priežiūros institucijai, pagal Reglamento (ES) 2016/679 33 straipsnį.

31. Sąlygų 27.1 papunktyje nurodyta duomenų tvarkytojo pareiga padėti duomenų valdytojui pranešti kompetentingai priežiūros institucijai apie asmens duomenų pažeidimą reiškia, kad duomenų tvarkytojas privalo duomenų valdytojui padėti gauti toliau išvardytą informaciją, kuri, remiantis Reglamento (ES) 2016/679 33 straipsnio 3 dalimi, turi būti nurodyta duomenų valdytojo pranešime kompetentingai priežiūros institucijai:

31.1. asmens duomenų pobūdis, įskaitant, jei įmanoma, atitinkamų duomenų subjektų kategorijos ir apytikslis jų skaičius bei atitinkamų asmens duomenų kategorijos ir apytikslis skaičius;

31.2. tikėtinos asmens duomenų pažeidimo pasekmės;

31.3. priemonės, kurių ėmėsi ar siūlo imtis duomenų valdytojas dėl asmens duomenų pažeidimo, įskaitant, jei reikia, priemones, skirtas sušvelninti galimą neigiamą pažeidimo poveikį;

31.4. bet kokia kita reikšminga informacija, kuri yra ar gali būti reikalinga duomenų valdytojui rengiant pranešimą arba atsakant į papildomus su asmens duomenų saugumo pažeidimu susijusius kompetentingos priežiūros institucijos raštus.

32. Sąlygų 2 priede nustatomi visi elementai, kuriuos turi pateikti duomenų tvarkytojas, padėdamas duomenų valdytojui pranešti kompetentingai priežiūros institucijai apie asmens duomenų saugumo pažeidimą. Jei duomenų tvarkytojas duomenų valdytojui pateikia ne visą informaciją apie asmens duomenų saugumo pažeidimą arba vėliau paaiškėja papildoma informacija, duomenų tvarkytojas privalo nepagrįstai nedelsdamas, bet ne vėliau kaip per dvidešimt keturias valandas nuo informacijos paaiškėjimo pateikti papildomą pranešimą duomenų valdytojui, nurodydamas visą trūkstamą informaciją.

33. Duomenų tvarkytojas duomenų valdytojo prašymu, papildomai prie Sąlygų 32 punkte nurodytos informacijos, pateikia dokumentų, pavyzdžiui, pagrindžiančių atliktus veiksmus, taikytas priemones ar atliktus vidinius patikrinimus ir jų išvadų, kopijas.

34. Duomenų tvarkytojas šiame Sąlygų skyriuje nurodytus veiksmus atlieka neatlygintinai.

**IX SKYRIUS**

**DUOMENŲ TRYNIMAS IR GRĄŽINIMAS**

35. Pasibaigus asmens duomenų tvarkymo paslaugų teikimui, duomenų tvarkytojas privalo duomenų valdytojo pasirinkimu ištrinti visus asmens duomenis, tvarkomus duomenų valdytojo vardu, ir įrodyti duomenų valdytojui, kad tai padarė ir (arba) grąžinti visus asmens duomenis duomenų valdytojui ir ištrinti esamas kopijas, nebent asmens duomenis reikia saugoti pagal Europos Sąjungos ar Lietuvos Respublikos teisės aktus.

**X SKYRIUS**

**DUOMENŲ TVARKYTOJO AUDITAS IR TIKRINIMAS**

36. Duomenų tvarkytojas duomenų valdytojui neatlygintinai suteikia visą informaciją, reikalingą įrodyti, kad laikomasi Reglamento (ES) 2016/679 28 straipsnyje ir Sąlygose nustatytų pareigų, ir sudaro sąlygas bei padeda atlikti duomenų valdytojui ar kitam duomenų valdytojo įgaliotam auditoriui auditą, įskaitant patikrinimus vietoje.

37. Duomenų valdytojo atliekamam duomenų tvarkytojo ir pagalbinių duomenų tvarkytojų auditui, įskaitant patikrinimus, taikomos Sąlygų 2 Priedo 7 ir 8 punktuose nurodytos procedūros.

38. Duomenų tvarkytojas turi suteikti priežiūros institucijoms, kurios pagal galiojančius teisės aktus turi prieigą prie duomenų valdytojo ir duomenų tvarkytojo įrenginių, arba atstovams, veikiantiems tokių priežiūros institucijų vardu, prieigą prie duomenų tvarkytojo fizinių priemonių ar atlikti kitus priežiūros institucijų nurodytus veiksmus auditui ar kitam patikrinimui atlikti. Šalys turi kompetentingų priežiūros institucijų prašymu pateikti šiose Sąlygose nurodytą informaciją, įskaitant auditų rezultatus.

**XI SKYRIUS**

**BAIGIAMOSIOS NUOSTATOS**

39. Sąlygos įsigalioja nuo Sutarties pasirašymo dienos.

40. Sutartyje numatytų paslaugų teikimo laikotarpiu Sąlygų taikymas negali būti nutrauktas, jei Sutarties šalys nėra susitarusios dėl kitų asmens duomenų tvarkymą reglamentuojančių nuostatų.

41. Jei Sutartyje numatytų paslaugų teikimas nutraukiamas, o asmens duomenys ištrinami arba grąžinami duomenų valdytojui pagal Sąlygų 35 punktą ir Sąlygų 2 Priedo 4 punktą, Sąlygų taikymas gali būti nutraukiamas bet kuriai šaliai pateikus rašytinį pranešimą.

42. Nedarant poveikio jokioms Reglamento (ES) 2016/679 nuostatoms, duomenų tvarkytojui pažeidus pareigas pagal Sąlygas, duomenų valdytojas gali nurodyti duomenų tvarkytojui laikinai sustabdyti asmens duomenų tvarkymą iki pastarasis pradės laikytis Sąlygų arba Sąlygų taikymas bus nutrauktas. Duomenų tvarkytojas nedelsdamas informuoja duomenų valdytoją, jei dėl kokios nors priežasties jis negali vykdyti Sąlygų.

43. Duomenų valdytojas turi teisę nutraukti Sąlygų taikymą ir Sutartį, jeigu:

43.1. duomenų tvarkytojas iš esmės arba nuolat pažeidžia Sąlygas arba savo įsipareigojimus pagal Reglamentą (ES) 2016/679;

43.2. duomenų tvarkytojas nesilaiko privalomo teismo arba priežiūros institucijos sprendimo dėl įpareigojimų pagal Sąlygas arba Reglamentą (ES) 2016/679;

43.3. duomenų valdytojas sustabdė duomenų tvarkytojo atliekamą asmens duomenų tvarkymą pagal Sąlygų 42 punktą ir (ar) 43.1 papunktį ir (ar) 43.2 papunktį ir atitiktis šioms Sąlygoms nėra atkurta per duomenų valdytojo nurodytą terminą ne ilgesnį nei vienas mėnuo nuo asmens duomenų tvarkymo sustabdymo dienos.

44. Sąlygos turi pirmenybę prieš bet kokias panašias su asmens duomenų tvarkymu susijusias nuostatas kituose Šalių susitarimuose.

45. Sąlygų neatskiriama dalis yra:

45.1. Sąlygų 1 priedas „Informacija apie asmens duomenų tvarkymą“;

45.2. Sąlygų 2 priedas „Nurodymai, kaip tvarkyti asmens duomenis“.

46. Kiekviena Šalis paskiria asmenį, atsakingą už Sąlygų vykdymą.

**XII SKYRIUS**

**ŠALIŲ REKVIZITAI, PARAŠAI**

|  |  |
| --- | --- |
| **DUOMENŲ VALDYTOJAS**  **Valstybės duomenų agentūra**  Gedimino pr. 29, LT-01500 Vilnius  Įmonės kodas: 188600177  PVM mokėtojo kodas: nėra  A. s. Nr. LT02 4040 0636 1000 0121  Lietuvos Respublikos finansų ministerija, Finansų įstaigos kodas 40400  Tel. +370 656 97121  El. p. statistika@stat.gov.lt  Pareigos  Vardas, pavardė  A.V. | **DUOMENŲ TVARKYTOJAS**  Įmonės pavadinimas  Adresas  Įmonės kodas:  PVM mokėtojo kodas:  A. s. Nr.  Bankas:  Banko kodas  Tel.  El. p.  Tinklapis:  Pareigos  Vardas, pavardė  A.V. |

Asmens duomenų tvarkymo sąlygų

1 priedas

**INFORMACIJA APIE ASMENS DUOMENŲ TVARKYMĄ**

**1. Duomenų tvarkytojo atliekamo asmens duomenų tvarkymo tikslas yra:**

Oficialiosios statistikos posistemio architektūros tobulinimo (II etapo) paslaugų teikimas pagal Sutartį.

**2. Duomenų tvarkytojo asmens duomenų tvarkymas daugiausia susijęs su (tvarkymo pobūdžiu):**

Susipažinimas su asmens duomenimis, atliekant šiuos veiksmus:

2.1. sugadintų programinės įrangos duomenų (įskaitant asmens duomenis) atstatymas;

2.2. sistemos veiklos atkūrimas, visiško ar dalinio funkcionavimo sutrikimo atvejais;

2.3. sistemos įvykių žurnalo analizė.

**3. Duomenų tvarkymas apima šiuos asmens duomenis:**

3.1. Oficialiosios statistikos programoje Duomenų valdytojui pavestiems tyrimams atlikti tvarkomi gyventojų asmens duomenys gauti iš administracinių duomenų šaltinių ir surinkti iš duomenų subjektų (respondentų).

3.2. Informacinės sistemos naudotojų asmens duomenys: vardas, pavardė, el. paštas, telefonas;

3.2. Duomenų valdytojo darbuotojų, esančių Oficialiosios statistikos posistemio naudotojais, duomenys: vardas, pavardė, padalinys, pareigos, telefonas, el. paštas, naudotojo kodas, kita informacija, skirta darbuotojui identifikuoti ir teisėms darbui suteikti, Oficialiosios statistikos posistemyje atlikti naudotojų veiksmai.

**4. Duomenų tvarkymas apima šias duomenų subjektų kategorijas:**

4.1. Respondentai;

4.2. Duomenų valdytojo darbuotojai, esantys Oficialiosios statistikos posistemio naudotojais.

**5. Duomenų tvarkytojas gali tvarkyti asmens duomenis duomenų valdytojo vardu, kai įsigalioja Sąlygos. Duomenų tvarkymo trukmė:**

Asmens duomenys tvarkomi, kol galioja Sutartis.

\_\_\_\_\_\_\_\_\_\_\_\_\_\_\_\_\_\_\_

Asmens duomenų tvarkymo sąlygų

2 priedas

**NURODYMAI, KAIP TVARKYTI ASMENS DUOMENIS**

**1. Duomenų tvarkymo nurodymas**

Duomenų tvarkytojas duomenų valdytojo vardu asmens duomenų tvarkymo metu esant poreikiui peržiūri saugomus Oficialiosios statistikos posistemio naudotojų duomenis. Dėl netinkamai realizuoto funkcionalumo sugadinus asmens duomenis, juos atstato.

**2. Duomenų tvarkymo saugumas**

Duomenų tvarkytojas turi teisę ir privalo priimti sprendimus dėl techninių ir organizacinių saugumo priemonių naudojimo užtikrinti reikiamą (ir suderintą) duomenų saugumo lygį. Duomenų tvarkytojo taikomos organizacinės ir techninės duomenų saugumo priemonės turi užtikrinti tokio lygio saugumą, kuris atitiktų tvarkomų asmens duomenų pobūdį, aprėptį, kontekstą ir tikslus, taip pat duomenų tvarkymo keliamus įvairios tikimybės ir rimtumo pavojus asmenų teisėms ir laisvėms ir jų tvarkymo riziką.

Tačiau duomenų tvarkytojas bet kuriuo atveju įgyvendina šias su duomenų valdytoju suderintas priemones:

* paslaugas pagal Sutartį teikia tik kvalifikuoti ir tinkamai apmokyti dirbti duomenų tvarkytojo darbuotojai;
* paslaugas pagal Sutartį teikiantys duomenų tvarkytojo darbuotojai yra tinkamai informuoti ir geba taikyti duomenų saugos, asmens duomenų apsaugos reikalavimus;
* prieiga prie asmens duomenų suteikiama tik tiems duomenų tvarkytojo darbuotojams, kuriems asmens duomenys reikalingi jų darbo funkcijoms atlikti;
* pasibaigus darbo santykiams arba nustojus vykdyti darbo funkcijas, kurioms atlikti būtina prieiga prie asmens duomenų, nedelsiant panaikinama duomenų tvarkytojo darbuotojo prieiga prie asmens duomenų;
* duomenų tvarkytojo darbuotojai, kurie atlikdami darbo funkcijas tvarko asmens duomenis, prieš pradėdami vykdyti šias funkcijas įsipareigoja laikytis konfidencialumo principo ir laikyti paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas bei pasirašo konfidencialumo pasižadėjimą. Pareiga saugoti asmens duomenų paslaptį galioja visą darbuotojo darbo laiką, taip pat galioja darbuotoją paskyrus į kitas pareigas ir pasibaigus darbo santykiams;
* duomenų tvarkytojo darbuotojai privalo nedelsdami pranešti duomenų tvarkytojo įgaliotam asmeniui apie asmens duomenų sugadinimą, asmens duomenų sunaikinimą, asmens duomenų saugumo pažeidimą arba bet kokią įtartiną situaciją, kuri gali kelti grėsmę tvarkomų asmens duomenų saugumui.

**3. Pagalba duomenų valdytojui**

Duomenų tvarkytojas, kiek tai įmanoma ir atsižvelgiant į toliau nurodytą pagalbos sritį bei apimtį, padeda duomenų valdytojui įgyvendinti Reglamento (ES) 2016/679, Lietuvos Respublikos teisės aktų ir Sąlygų reikalavimus.

Duomenų tvarkytojas nedelsdamas, tinkamai ir neatlygintinai atsako į duomenų valdytojo užklausas, susijusias su duomenų tvarkymu pagal Sąlygas.

Duomenų tvarkytojas saugo atitinkamus duomenų tvarkymo veiklos, kurią vykdo duomenų valdytojo vardu, įrašus.

Jei duomenų subjektas kreipiasi į duomenų tvarkytoją su prašymu įgyvendinti Reglamento (ES) 2016/679 III skyriuje nustatytas duomenų subjekto teises, duomenų tvarkytojas nepagrįstai nedelsdamas, bet ne vėliau kaip per 3 darbo dienas nuo prašymo gavimo, perduoda duomenų subjekto prašymą duomenų valdytojui, apie tai informuodamas duomenų subjektą.

Duomenų tvarkytojas padeda duomenų valdytojui įgyvendinti duomenų subjekto prašymą pateikdamas visus reikiamus dokumentus ar kitą informaciją, reikalingą tam, kad duomenų valdytojas galėtų tinkamai užtikrinti duomenų subjekto teisių įgyvendinimą.

Duomenų tvarkytojas pats įgyvendina duomenų subjekto prašymą tik duomenų valdytojo nurodymu, laikydamasis duomenų valdytojo pateiktų duomenų subjekto prašymo įgyvendinimo sąlygų.

Jei duomenų subjektas pateikia prašymą patvirtinti, ar su duomenų subjektu susiję asmens duomenys yra tvarkomi, ir pateikti tvarkomų asmens duomenų kopiją, duomenų valdytojo nurodymu duomenų tvarkytojas neatlygintinai pateikia reikiamas duomenų kopijas duomenų valdytojui.

Duomenų tvarkytojas padeda duomenų valdytojui atlikti poveikio duomenų apsaugai vertinimą Reglamento (ES) 2016/679 35 straipsnyje numatytais atvejais, įskaitant atvejus, kai asmens duomenų tvarkymas atitinka operacijas, nustatytas Duomenų tvarkymo operacijų, kurioms taikomas reikalavimas atlikti poveikio duomenų apsaugai vertinimą, sąraše, patvirtiname Valstybinės duomenų apsaugos inspekcijos direktoriaus 2019 m. kovo 14 d. įsakymu Nr. 1T-35(1.12.E) „Dėl Duomenų tvarkymo operacijų, kurioms taikomas reikalavimas atlikti poveikio duomenų apsaugai vertinimą, sąrašo patvirtinimo“.

Duomenų tvarkytojas neatlygintinai pateikia duomenų valdytojui per duomenų valdytojo nurodytą protingą terminą duomenų valdytojo prašomą informaciją, kuri duomenų valdytojui pagrįstai reikalinga poveikio duomenų apsaugai vertinimui atlikti.

Duomenų tvarkytojas padeda įgyvendinti duomenų valdytojui prievolę prieš pradedant tvarkyti asmens duomenis konsultuotis su priežiūros institucija – Valstybine duomenų apsaugos inspekcija, jeigu pagal Reglamento (ES) 2016/679 35 straipsnį atliktame poveikio duomenų apsaugai vertinime nurodyta, kad duomenis tvarkant kiltų pavojus, jei duomenų valdytojas nesiimtų priemonių pavojui sumažinti.

Duomenų tvarkytojas neatlygintinai pateikia duomenų valdytojui per duomenų valdytojo nurodytą protingą terminą šią informaciją, jeigu duomenų valdytojas jos neturi:

* duomenų tvarkytojo taikomas technines ir organizacines priemones, skirtas duomenų saugumui užtikrinti bei duomenų subjektų teisėms ir laisvėms apsaugoti;
* duomenų valdytojo ar priežiūros institucijos – Valstybinės duomenų apsaugos inspekcijos, prašomą informaciją, kuri duomenų valdytojui pagrįstai reikalinga siekiant įgyvendinti duomenų valdytojo prievolę konsultuotis su priežiūros institucija – Valstybine duomenų apsaugos inspekcija.

Duomenų tvarkytojas ne vėliau kaip per dvidešimt keturias valandas po to, kai duomenų tvarkytojas sužinojo apie asmens duomenų saugumo pažeidimą, elektroniniu paštu praneša duomenų valdytojui apie asmens duomenų saugumo pažeidimą. Pranešime turi būti pateikta ši informacija:

* asmens duomenų saugumo pažeidimo data ir laikas (jeigu tiksli data ir (ar) laikas nežinomi, nurodoma apytiksliai);
* asmens duomenų saugumo pažeidimo pobūdis ir aplinkybės;
* asmens duomenų saugumo pažeidimo paaiškėjimo data ir laikas;
* asmens duomenų saugumo pažeidimo paaiškėjimo aplinkybės;
* duomenų subjektų, kurių asmens duomenų saugumas pažeistas, skaičius (jeigu tikslus skaičius nežinomas, nurodoma apytiksliai);
* duomenų subjektų, kurių asmens duomenų saugumas pažeistas, kategorijos;
* asmens duomenų, kurių saugumas pažeistas, kategorijos;
* asmens duomenų, kurių saugumas pažeistas, skaičius (jeigu tikslus skaičius nežinomas, nurodoma apytiksliai);
* nustatytos ir (ar) galimos asmens duomenų saugumo pažeidimo pasekmės;
* priemonės, kurių imtasi siekiant sustabdyti ir (ar) nutraukti asmens duomenų saugumo pažeidimą;
* priemonės, kurių imtasi, siekiant sumažinti ir (ar) pašalinti asmens duomenų saugumo pažeidimo pasekmes;
* priemonės, kurių turėtų imtis duomenų valdytojas, kad būtų sustabdytas ir (ar) nutrauktas asmens duomenų saugumo pažeidimas;
* priemonės, kurių turėtų imtis duomenų valdytojas, kad būtų sumažintos ir (ar) pašalintos asmens duomenų saugumo pažeidimo pasekmės;
* priemonės, kurių turėtų imtis duomenų subjektai, kad būtų sumažintos ir (ar) pašalintos asmens duomenų saugumo pažeidimo pasekmės;
* asmuo, galintis suteikti daugiau informacijos apie asmens duomenų saugumo pažeidimą, ir jo kontaktiniai duomenys;
* kita reikšminga informacija, susijusi su asmens duomenų saugumo pažeidimu.

Jeigu duomenų tvarkytojas dėl objektyvių priežasčių negali pateikti duomenų valdytojui visos reikalingos informacijos apie asmens duomenų saugumo pažeidimą, pranešime duomenų valdytojui turi būti nurodyta, kada trūkstama informacija, duomenų tvarkytojo nuomone, galės būti pateikta. Paaiškėjus papildomai informacijai apie asmens duomenų saugumo pažeidimą, duomenų tvarkytojas privalo ją elektroniniu paštu pateikti duomenų valdytojui nepagrįstai nedelsdamas, bet ne vėliau kaip per dvidešimt keturias valandas nuo informacijos paaiškėjimo momento.

Duomenų tvarkytojas privalo bendradarbiauti su duomenų valdytoju nustatant asmens duomenų saugumo pažeidimo aplinkybes, įgyvendinant priemones, skirtas asmens duomenų saugumo pažeidimui sustabdyti ir (ar) nutraukti, asmens duomenų saugumo pažeidimo pasekmėms pašalinti ir (ar) sušvelninti, taip pat pranešant kompetentingai priežiūros institucijai apie asmens duomenų saugumo pažeidimą. Duomenų tvarkytojas privalo per duomenų valdytojo nurodytą protingą terminą pateikti duomenų valdytojo prašomą informaciją, susijusią su asmens duomenų saugumo pažeidimu.

Tais atvejais, kai asmens duomenų saugumo pažeidimą nustato pagalbinis duomenų tvarkytojas, jis apie asmens duomenų saugumo pažeidimą praneša duomenų tvarkytojui. Informaciją apie asmens duomenų saugumo pažeidimą Sąlygose nustatyta tvarka duomenų valdytojui teikia duomenų tvarkytojas.

**4. Duomenų saugojimo laikotarpis/duomenų trynimo procedūros**

Pasibaigus Sutartyje numatytų paslaugų teikimui, duomenų tvarkytojas privalo duomenų valdytojo pasirinkimu ištrinti visus asmens duomenis, tvarkomus duomenų valdytojo vardu, ir (arba) grąžinti visus asmens duomenis duomenų valdytojui ir ištrinti esamas kopijas, nebent asmens duomenis reikia saugoti pagal Europos Sąjungos ar Lietuvos Respublikos teisės aktus. Duomenų tvarkytojas privalo raštu informuoti duomenų valdytoją apie asmens duomenų ištrynimą ir (ar) asmens duomenų grąžinimą, taip pat apie tai, kokie asmens duomenys ar jų kopijos nėra ištrinami ar grąžinami pagal Europos Sąjungos ar Lietuvos Respublikos teisės aktus bei kokie teisės aktai tai reglamentuoja.

**5. Duomenų tvarkymo vieta**

Atsižvelgiant į Sąlygas, be išankstinio rašytinio duomenų valdytojo leidimo asmens duomenys negali būti tvarkomi kitoje teritorijoje nei Europos Sąjungos šalys.

**6. Nurodymai dėl asmens duomenų perdavimo į trečiąją valstybę ar tarptautinėms organizacijoms**

Duomenų valdytojo nurodymas dėl asmens duomenų perdavimo į trečiąją valstybę ar tarptautinėms organizacijoms, prireikus, bus pateiktas atskiru rašytiniu dokumentu, laikantis Reglamento (ES) 2016/679 V skyriaus nuostatų*.*

Jei duomenų valdytojas nenurodo Sąlygose arba vėliau nepateikia dokumentais pagrįstų nurodymų dėl asmens duomenų perdavimo į trečiąją valstybę ar tarptautinėms organizacijoms, duomenų tvarkytojas neturi teisės atlikti tokį perdavimą pagal Sąlygas.

**7. Procedūros, skirtos duomenų valdytojo atliekamiems duomenų tvarkytojo asmens duomenų tvarkymo auditams, įskaitant patikrinimams vietoje**

Duomenų tvarkytojas per duomenų valdytojo nurodytą protingą terminą neatlygintinai pateikia duomenų valdytojui visą informaciją, būtiną siekiant įrodyti, kad vykdomos Sąlygose nustatytos prievolės, ir, duomenų valdytojo prašymu, sudaro sąlygas bei padeda atlikti duomenų tvarkymo veiklos, kuriai taikomos Sąlygos, auditą, įskaitant patikrinimus, pagrįstais laiko tarpais arba tais atvejais, kai nustatoma, kad nesilaikoma Sąlygų reikalavimų. Priimdamas sprendimą dėl audito ar patikrinimo, duomenų valdytojas gali atsižvelgti į atitinkamus duomenų tvarkytojo turimus sertifikatus.

Duomenų valdytojas gali pats atlikti auditą (patikrinimą) arba įgalioti nepriklausomą auditorių. Auditas (patikrinimas) gali apimti patikrinimus duomenų tvarkytojo patalpose ar fiziniuose objektuose ir gali būti atliekamas tinkamai apie jį pranešus duomenų tvarkytojui ne vėliau kaip prieš 5 darbo dienas iki numatytos audito ar patikrinimo dienos.

Remdamasis audito ar patikrinimo rezultatais, duomenų valdytojas gali paprašyti duomenų tvarkytoją imtis papildomų priemonių, kad būtų užtikrinta atitiktis Reglamentui (ES) 2016/679, galiojančioms Europos Sąjungos ar Lietuvos Respublikos duomenų apsaugos nuostatoms ir Sąlygoms.

Priežiūros institucijos – Valstybinės duomenų apsaugos inspekcijos, prašymu, duomenų valdytojas ir duomenų tvarkytojas pateikia priežiūros institucijos nurodytą informaciją, įskaitant bet kokio audito ar patikrinimo rezultatus.

**8. Procedūros, skirtos pagalbinių duomenų tvarkytojų atliekamų asmens duomenų tvarkymo auditams, įskaitant patikrinimams vietoje**

Duomenų tvarkytojas per duomenų valdytojo nurodytą protingą terminą neatlygintinai pateikia duomenų valdytojui visą informaciją, būtiną siekiant įrodyti, kad pagalbinis duomenų tvarkytojas vykdo Sąlygose nustatytas prievoles.

Jei reikia, duomenų valdytojas gali inicijuoti pagalbinio duomenų tvarkytojo auditą ar patikrinimą. Tai gali būti taikoma, jei duomenų valdytojas mano, kad duomenų tvarkytojas, prižiūrintis pagalbinį duomenų tvarkytoją, duomenų valdytojui nepateikė pakankamai dokumentų, kad būtų galima nustatyti, ar pagalbinis duomenų tvarkytojas atlieka duomenų tvarkymą pagal Sąlygas. Priimdamas sprendimą dėl audito ar patikrinimo, duomenų valdytojas gali atsižvelgti į atitinkamus pagalbinio duomenų tvarkytojo turimus sertifikatus.

Duomenų tvarkytojas, duomenų valdytojo prašymu, sudaro sąlygas bei padeda atlikti pagalbinio duomenų tvarkytojo veiklos, kuriai taikomos Sąlygos, auditą ar patikrinimą.

Duomenų valdytojas gali pats atlikti auditą (patikrinimą) arba įgalioti nepriklausomą auditorių. Auditas ar patikrinimas gali būti atliekamas tinkamai apie jį pranešus duomenų tvarkytojui ne vėliau kaip prieš 5 darbo dienas iki numatytos audito ar patikrinimo dienos.

Remdamasis audito ar patikrinimo rezultatais, duomenų valdytojas gali paprašyti duomenų tvarkytoją įpareigoti pagalbinį duomenų tvarkytoją imtis papildomų priemonių, kad būtų užtikrinta atitiktis Reglamentui (ES) 2016/679, galiojančioms Europos Sąjungos ar Lietuvos Respublikos duomenų apsaugos nuostatoms ir Sąlygoms.

Duomenų valdytojo dalyvavimas pagalbinio duomenų tvarkytojo audite ar patikrinime nekeičia fakto, kad duomenų tvarkytojui ir toliau tenka visa atsakomybė už pagalbinio duomenų tvarkytojo atitiktį Reglamentui (ES) 2016/679, galiojančioms Europos Sąjungos ar Lietuvos Respublikos duomenų apsaugos nuostatoms ir Sąlygoms.

\_\_\_\_\_\_\_\_\_\_\_\_\_\_\_\_\_\_\_